รัฐบาลไทย-ข่าวทำเนียบรัฐบาล-รมช.มท. เป็นประธานเปิดงาน OTOP City Happy Market 2018 : ตลาดแห่งความสุข  ปีนี้จัดยิ่งใหญ่ ทั้งของขวัญของฝาก
วันจันทร์ที่ 17 ธันวาคม 2561
รมช.มท. เป็นประธานเปิดงาน OTOP City Happy Market 2018 : ตลาดแห่งความสุข  ปีนี้จัดยิ่งใหญ่ ทั้งของขวัญของฝาก
รมช.มท. เป็นประธานเปิดงาน OTOP City Happy Market 2018 : ตลาดแห่งความสุข ปีนี้จัดยิ่งใหญ่ ทั้งของขวัญของฝาก ร่วมอุดหนุนสินค้าภูมิปัญญาไทย ช้อปช่วยชาติ เปิดขายวันแรกยอดทะลุกว่า 122 ล้านบาท มีผู้เข้าชมงานกว่า 3 หมื่นคน
เมื่อวันที่ 16 ธ.ค. 61 เวลา 15.00 น. นายสุธี มากบุญ รัฐมนตรีช่วยว่าการกระทรวงมหาดไทย เป็นประธานเปิดงาน OTOP City Happy Market 2018 : ตลาดแห่งความสุข ณ เวทีกลาง ชาเลนเจอร์ 2 ศูนย์แสดงสินค้าและการประชุมอิมแพ็ค เมืองทองธานี อําเภอปากเกร็ด จังหวัดนนทบุรี โดยมี นายฉัตรชัย พรหมเลิศ ปลัดกระทรวงมหาดไทย ดร.ปฤถา พรหมเลิศ นายกสมาคมแม่บ้านมหาดไทย ผู้บริหารระดับสูงของกระทรวงมหาดไทย คณะทูตานุทูตจากประเทศต่างๆ หัวหน้าส่วนราชการ ผู้ว่าราชการจังหวัด ภาคประชารัฐ และประชาชน เข้าร่วมงานเป็นจํานวนมาก
นายสุธี มากบุญ รัฐมนตรีช่วยว่าการกระทรวงมหาดไทย กล่าวว่า ในนามของรัฐบาล และกระทรวงมหาดไทยมีความภาคภูมิใจ ซึ่งการจัดงานครั้งนี้เป็นการส่งเสริมนโยบายรัฐบาลภายใต้การนําของ พลเอก ประยุทธ์ จันทร์โอชา นายกรัฐมนตรี เพื่อสนับสนุนและพัฒนาเศรษฐกิจฐานราก และเสริมสร้างความเข้มแข็งให้ชุมชน ยกระดับผู้ผลิตผู้ประกอบการสินค้าและผลิตภัณฑ์ชุมชน รวมทั้งส่งเสริมการตลาดให้มากขึ้นทั้งในเชิงปริมาณและเชิงพื้นที่ ซึ่งการจัดงานครั้งนี้เกิดจากงานภูมิปัญญาท้องถิ่น ที่ส่งมอบความสุข 10 ประเภท ที่สนองนโยบายรัฐบาลอย่างชัดเจน ภายใต้ความร่วมมือของภาคีเครือข่าย และเป็นประโยชน์กับผู้ประกอบการ OTOP และประชาชน อันสอดคล้องกับยุทธศาสตร์ชาติ 20 ปี และแผนพัฒนาเศรษฐกิจและสังคมแห่งชาติ ฉบับที่ 12 โดยเฉพาะอย่างยิ่งในเรื่องการลดความเหลื่อมล้ํา การสร้างงาน สร้างรายได้ และสร้างความเข้มแข็งให้กับชุมชน ตลอดจนแสดงให้เห็นถึงการบูรณาการการทํางานอย่างสมบูรณ์ของภาครัฐ ภาคเอกชน และภาคประชาชน ในลักษณะ “ประชารัฐ” สอดคล้องกับการพัฒนาระดับพื้นที่ เป็นการแก้ไขปัญหาเชิงโครงสร้างเศรษฐกิจ ตามนโยบายรัฐบาล รวมทั้งยังเป็นการส่งเสริมการท่องเที่ยวให้กับชุมชน และมุ่งหวังว่าจะทําให้ประชาชนมีความสุข และสามารถสร้างรายได้ไปยังพื้นที่อีกด้วย
รัฐมนตรีช่วยว่าการกระทรวงมหาดไทย กล่าวเพิ่มเติมว่า การจัดงานในครั้งนี้ จะมีประชาชนและนักท่องเที่ยวเข้าร่วมชมงานเป็นจํานวนมาก สามารถช่วยกระจายรายได้ให้กับเศรษฐกิจชุมชนฐานรากให้มีความเข้มแข็ง ประชาชนมีคุณภาพชีวิตที่ดี และกระตุ้นเศรษฐกิจในภาพรวมของประเทศมากยิ่งขึ้น และจากการดําเนินการในปี 2561 ที่ผ่านมา OTOP สามารถสร้างรายได้ 1.9 แสนล้านบาท ซึ่งเกิดจากการทํางานแบบบูรณาการของทุกภาคส่วน รวมทั้งมีการพัฒนาผลิตภัณฑ์สินค้า OTOP ในรูปแบบต่างๆ และในปี 2562 นี้ ขอฝากภาคีเครือข่ายร่วมกันส่งเสริมและสนับสนุนกิจกรรม เพื่อเพิ่มรายได้ให้กับพี่น้องประชาชน และชุมชน
นายนิสิต จันทร์สมวงศ์ อธิบดีกรมการพัฒนาชุมชน กล่าวว่า การจัดงานครั้งนี้ จัดขึ้นภายใต้แนวคิด OTOP City Happy Market 2018 : ตลาดแห่งความสุข เพื่อรองรับเทศกาลปีใหม่ ที่มีความพิเศษและมีกิจกรรมที่หลากหลาย โดยปีนี้กรมการพัฒนาชุมชน ได้รวม 10 ความสุขไว้มอบให้กับคนไทยและผู้ร่วมงาน ประกอบด้วย 1.สุข OTOP ระดับนานาชาติ2.สุขจากชุมชนท่องเที่ยว 3.สุขสันต์ของขวัญ OTOP 4.สุขจากตลาดประชารัฐทั่วไทย 5.สุขสากล 6.สุขใหญ่จากชุมชน7.สุขอิ่มอร่อย 8.สุขจากใจร่วมมือพัฒนา 9.ชุมชนบนปลายนิ้ว และ 10.สุข OTOP ช้อปช่วยชาติ ซึ่งนับเป็นการสร้างความสุขให้กับทุกภาคส่วน ทั้งผู้ผลิต ผู้ประกอบการ ชุมชน ผู้บริโภค ตลอดจนหน่วยงานภาคีต่างๆ รวมทั้งยังได้ร่วมขานรับนโยบายช้อปช่วยชาติของรัฐบาล โดยผู้ซื้อสามารถนําใบเสร็จจากการซื้อสินค้าภายในงานไปลดหย่อนภาษีได้อีกด้วย และในวันแรกของการจัดงาน ได้รับการตอบรับอย่างดีมาก จากพี่น้องประชาชน ที่เข้าเยี่ยมชมและเลือกซื้อสินค้าภายในงานแล้วกว่า3 หมื่นคน มียอดจําหน่ายกว่า 122 ล้านบาท
ในโอกาสนี้ กระทรวงมหาดไทย ขอเชิญชวนพี่น้องประชาชนร่วมชม ช้อป ชิม ในงาน OTOP City Happy Market 2018 ตั้งแต่วันนี้ จนถึงวันที่ 23 ธันวาคม 2561 ระหว่างเวลา 10.00 - 21.00 น. ณ อาคารชาเลนเจอร์ 1-3 ศูนย์แสดงสินค้าและการประชุมอิมแพ็ค เมืองทองธานี เพื่อสนับสนุนสินค้าคุณภาพจากภูมิปัญญาคนไทยเป็นของขวัญของฝาก และเพื่อส่งเสริมให้เกิดการหมุนเวียนระบบเศรษฐกิจในชุมชน ให้มีรายได้เพิ่มขึ้น สอดรับตามนโยบายของรัฐบาล